Louis Pienaar uit hospitaal ná aanranding | Netwerk24
Louis Pienaar uit hospitaal ná aanranding
Deur Seugnet Van Zyl 07 Desember 2017 13:43
Louis Pienaar (38) wat byna 'n maand gelede by 'n Pretoriase nagklub aangerand is en lank in 'n koma was, is uit die hospitaal ontslaan.
Louis se pa, Pine, sê hy is Saterdag uit die waakeenheid van die Life Wilgers-hospitaal ontslaan.
Louis Pienaar in die Life Wilgers-hospitaal in Pretoria ná die aanranding. Foto: Verskaf
Louis is op 11 November vroegoggend buite Madison Avenue in Lynnwoodweg glo deur Dylan van der Walt (20), 'n losvoorspeler van die Blou Bulle se o.21-span, aangerand. Louis en sy neef, Christian Cronjé, het die Vrydagaand daar gekuier.
"Hy is oukei. Hy is wakker en hy praat. Hy loop, maar nog nie behoorlik nie. Alles is nog onsamehangend. Sy gedagtes dwaal nog en hy kan nie altyd 'n sin bymekaarsit nie. Daar is nog 'n paar 'kortsluitings'."
Pine sê Louis kry spraak-, arbeids-, en fisioterapie.
"Ons sien elke dag 'n effense verbetering, maar die lang pad begin nou eers. Hy sal weer van vooraf moet leer praat en loop."
Hy was aan 'n asemhalingsmasjien gekoppel en dokters was veral bekommerd oor bloeding links voor op sy brein wat sy spraak aantas.
Louis Pienaar en sy vrou, Corynne, en hul seuns, Aden (6) en Finn (3). Foto: Verskaf
Louis, 'n inligtingstegnologiebestuurder, en sy Britse vrou, Corynne, en hul seuns, Aden (6) en Finn (3), het sowat drie maande gelede van Basingstoke in die suide van Engeland na Suid-Afrika verhuis.
Die polisie ondersoek 'n klag van aanranding met die doel om ernstig te beseer, maar niemand is nog in hegtenis geneem nie.
Kapt. Ilze Jones, polisiewoordvoerder, het bevestig al die getuieverklarings is afgeneem en dat die dossier aan die staatsaanklaer oorhandig is.
"Die slagoffer se verklaring moet nog afgeneem word en 'n mediese verslag is ook aangevra."
Pine sê die polisie het weer probeer om 'n verklaring by Louis af te neem, maar "hulle kon sien dat hy te deurmekaar is om sin te praat".